*Proiect*

**GUVERNUL REPUBLICII MOLDOVA**

**H O T Ă R Â R E nr.\_\_**

**din \_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_2022**

**Chișinău**

**cu privire la crearea și menținerea stocurilor de securitate**

**\_ \_ \_ \_** **\_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_ \_**

În temeiul art. 1081 din Legea nr. 108/2016 cu privire la gazele naturale (Monitorul Oficial al Republicii Moldova, 2016, nr. 193-203, art. 415), cu modificările ulterioare, în vederea asigurării continuității și securității aprovizionării cu gaze naturale a Republicii Moldova în situații excepționale, **Guvernul**

**HOTĂRĂŞTE:**

1. Se desemnează Societatea pe Acțiuni „Energocom”, întreprindere care deține licență de furnizare a gazelor naturale, în calitate de entitate pentru crearea și menținerea stocurilor de securitate.

2. Societatea pe Acțiuni „Energocom” va achiziționa gaze naturale, conform cantităților stabilite în conformitate cu art. 1081 din Legea nr. 108/2016 cu privire la gazele naturale, și le va stoca în depozitele subterane din țările vecine, din țările părți contractante ale Comunității Energetice sau din statele membre ale Uniunii Europene.

3. Pentru a asigura menținerea stocurilor de securitate și livrarea gazelor naturale stocate, Societatea pe Acțiuni „Energocom” va încheia acordurile și contractele stabilite la art. 1081 alin. (3) din Legea nr.108/2016 cu privire la gazele naturale.

4. Costurile pentru stocurile de securitate se acoperă din contul contribuțiilor financiare achitate de furnizorii de pe piața cu amănuntul a gazelor naturale. Cu acordul Guvernului, Societatea pe Acțiuni ”Energocom” poate beneficia de împrumuturi externe/suverane contractate de către stat și/sau resurse financiare alocate din bugetul de stat.

5. Furnizorii de pe piața cu amănuntul a gazelor naturale vor achita Societății pe Acțiuni ”Energocom” contribuții financiare, în mărimea și în modul stabilit de Agenția Națională pentru Reglementare în Energetică în conformitate cu art. 1081 din Legea nr.108/2016 cu privire la gazele naturale.

6. În scopul asigurării transparenței în legătură cu contribuțiile financiare achitate de furnizorii de pe piața cu amănuntul a gazelor naturale pentru stocurile de securitate, Societatea pe Acțiuni ”Energocom” va crea, în termen de cel mult o lună de la intrarea în vigoare a prezentei hotărâri, un cont bancar dedicat realizării obligației de creare și menținere a stocurilor de securitate, în conformitate cu prezenta hotărâre.

7. Întru asigurarea executării art. VI alin. (11) din Legea nr. 249/2022 pentru modificarea unor acte normative, cantitatea minimă de gaze naturale ce urmează a fi stocate în calitate de stocuri de securitate, conform calculelor efectuate de Agenția Națională pentru Reglementare în Energetică, se stabilește la nivelul de 22,8 milioane m3.

8. Pentru acoperirea costurilor necesare creării stocurilor conform pct. 7 din prezenta Hotărâre, Societatea pe Acțiuni ”Energocom” va utiliza mijloace financiare proprii, care vor fi recuperate din contul contribuțiilor financiare stabilite de Agenția Națională pentru Reglementare în Energetică în conformitate cu art. 1081, alin. (5) din Legea nr.108/2016 cu privire la gazele naturale.

9. Gazele naturale stocate pot fi utilizate și urmează a fi restabilite în condițiile stabilite la art. 1081 alin. (8) din Legea nr.108/2016 cu privire la gazele naturale.

10. Prezenta hotărâre intră în vigoare la data publicării în Monitorul Oficial al Republicii Moldova.

**PRIM-MINISTRU                                                         Natalia GAVRILIȚĂ**

**Contrasemnează:**

Viceprim-ministru,

ministrul infrastructurii

și dezvoltării regionale                                                  **Andrei SPÎNU**

Ministrul finanțelor **Dumitru BUDIANSCHI**